৩৩ বছৰীয়া নিক ভুয়িচিক জন্ম হৈছিল এক বিৰল ৰোগৰ সৈতে । ফকমেলিয়া নামৰ এই ৰোগবিধৰ ফলত তেওঁৰ হাত ভৰি একোৱেই নাছিল জন্মৰ সময়ত । অষ্ট্ৰেলিয়াৰ মেলবৰ্ণত জন্ম হোৱা নিক শাৰীৰিক আৰু মানসিকভাৱে যথেষ্ট সমস্যাৰ সন্মূখিন হৈছিল । সমনীয়াৰ ঠাট্টা মস্কৰাৰ সন্মুখিন হৈ দহ বছৰ বয়সতে আত্মহত্যাৰ চেষ্টা চলাইছিল তেওঁ । অৱশেষত তেওঁ নিজৰ বিশেষ শাৰীৰিক অৱস্থাৰ সৈতে নিজকে খাপ খুৱাবলৈ শিকিলে । শৰীৰিক অক্ষমতাৰ সৈতে জীয়াই থাকিবলৈ আৰু জীৱনৰ অৰ্থ বিচাৰি পাবলৈ আনকে সহায় কৰাৰ ক্ষেত্ৰত উদ্যোগ লবলৈ ধৰিলে নিকে । বৰ্তমান তেওঁ বিশ্বৰ বিভিন্ন ঠাইত বিশাল জনসমাবেশসমূহত ভাষণ দিয়ে । এতিয়ালৈকে ৫৭ খনতকৈও অধিক দেশ আৰু তিনি হাজাৰতকৈও অধিক বক্তৃতা দিছে । এনে কিছুমান বক্তৃতাত ১১০,০০০ পৰ্যন্ত শ্ৰোতাক আকৰ্ষণ কৰিবলৈ সক্ষম হৈছে তেওঁ । নিকে লাইফ উইদাউত লিম্বছ নামৰ এটা আন্তঃৰাষ্ট্ৰীয় স্বেচ্ছাসেৱী সংস্থা গঠন কৰিছে । ইয়াৰ দ্বাৰা তেওঁ শাৰীৰিকভাৱে অক্ষম লোকৰ বিৰুদ্ধে আগ্ৰাসনৰ বিৰুদ্ধে জনমত গঠন কৰাৰ চেষ্টা কৰে । প্ৰাণৱন্ত নিকে ছৱি আঁকি, সাঁতুৰি, স্কাইডাইভ কৰি আৰু ছাৰ্ফিং কৰি ভাল পায় । লাভ উইডাউত লিমিটছ নামৰ তেওঁৰ আত্মজীৱনীখন এখন আন্তঃৰাষ্ট্ৰীয় বেষ্টছেলাৰ । পত্নী কেনী মিয়াহাৰা আৰু দুটি সন্তানৰ সৈতে তেওঁৰ এখন সুখৰ সংসাৰ । এনেকুৱা আৰু কাহিনীৰ বাবে আমাৰ ফেচবুক পেজ লাইক কৰক অন্যান্য কেতবোৰ কাহিনী Stories by Team Asamiya